奉酬從兄南仲見示十九韻
作者：權德輿
朝代：唐

paragraphs: 晉季天下亂，安丘佐關中。
德輝靄家牒，侯籍推時功。
簪纓盛西州，清白傳素風。
逢時有舒卷，繕性無窮通。
吾兄挺奇資，向晦道自充。
耕鑿汝山下，退然安困蒙。
詩成三百篇，儒有一畝宮。
琴書滿座右，芝朮生牆東。
麗藻粲相鮮，晨輝豔芳叢。
清光杳無際，皓魄流霜空。
邦有賢諸侯，主盟詞律雄。
薦賢比文舉，理郡邁文翁。
樓中賞不獨，池畔醉每同。
聖朝闢四門，發跡貴名公。
小生何爲者，往歲學雕蟲。
華簪映武弁，一年被微躬。
開緘捧新詩，瓊玉寒青葱。
謬進空內訟，結懷遠忡忡。
時來無自疑，刷翮摩蒼穹。